**Mallin nimi:** Kuulumisia ja Kuvia

**Mallin tavoite:** Tehtävä antaa hyvän alun uuteen lukuvuoteen ja sopii myös ryhmäyttämiseen kesän jälkeen. Opiskelija huomaa, että toisesta voi edelleen oppia jotain uutta. Opiskelija oppii myös jakamaan omia asioitaan muiden kanssa.

**Mallin toteuttaminen käytännössä:** Opiskelijat jakautuvat 4 hengen ryhmiin. Ohjaaja johdattelee tehtävään: *Kesäloma on takana ja kaikki varmaan haluavat vaihtaa vähän lomakuulumisia toisten kanssa.*

Ohjaaja sanelee yhden asian, ja ryhmän jäsenten tulee etsiä omista kännyköistään, onko heillä kuvia ko. asiasta. Esimerkiksi: Onko teillä kuvia mansikoista tai herneistä? Kyseessä on leikkimielinen kisailu, ja mikäli kaikki ryhmän jäsenet löytävät omista kännyköistään kuvan jommastakummasta, saa ryhmä tällöin täydet pisteet (esim. 4 jäsentä= 4 pistettä). Mikäli vain kahdella on kuvia, niin ryhmä saa kaksi pistettä. Ryhmän jäsenten tulee näyttää omaa kuvaansa muille sekä kertoa siitä parilla sanalla, esim. missä ja milloin kuva on otettu.

Muita kesäaiheisia kuvia ovat esim. grilli, järvenranta, hiekkalinna, oma lemmikkieläin. Lopuksi opettaja voi pyytää etsimään olisiko oppilaitoksesta tai opiskelutovereista otettuja kuvia. Tällä orientoidutaan nykyhetkeen ja siihen, mitä on edessä eli syksyyn ja uuteen lukuvuoteen.